AN COIMISIÚN EORPACH An Bhruiséil,11.1.2022 COM(2022) 1 final TUARASCÁIL ÓN gCOIMISIÚN CHUIG PARLAIMINT NA hEORPA AGUS CHUIG AN gCOMHAIRLE Maidir le cur chun feidhme, feidhmiú agus éifeachtacht Fhearann Barrleibhéil .eu ó mhí Aibreáin 2019 go mí Aibreáin 2021



Clár Ábhar 1.Réamhrá 2.Achoimre Feidhmiúcháin 3.Creat dlíthiúil .eu 4.An Chlárlann .eu 4.1.EURid 4.2.Torthaí airgeadais 4.3.Comhlíontacht chonarthach 4.4.Roghnú na chéad Clárlainne .eu eile 5.An fearann .eu 5.1.Treochtaí ginearálta 5.2.An tionchar a bhí ag paindéim COVID‑19 5.3.An tionchar a bhí ag tarraingt na Ríochta Aontaithe amach as an Aontas Eorpach 5.4.Caidreamh le cláraitheoirí 5.5.Margaíocht agus cumarsáid 5.6.An t‑ilteangachas 6.Iontaoibh agus slándáil 6.1.Cobhsaíocht, slándáil, agus leanúnachas gnó 6.2.Gnéithe slándála le haghaidh ainmneacha fearainn .eu

6.3.Cáilíocht sonraí agus cosc ar chlárúcháin mhí‑úsáideacha 6.4.Comhar sa chomhrac in aghaidh na cibearchoireachta 6.5.Cearta Maoine Intleachtúla (‘IP’) a Chosaint 7.Rannpháirteachas pobal agus idirnáisiúnta 8.Tionchar ar an gcomhshaol 9.Conclúid

1.Réamhrá Baineann an tuarascáil seo leis an bhfearann idirlín .eu, le Fearann Barrleibhéil náisiúnta (ccTLD) an Aontais Eorpaigh, agus lena mhalartaí sa script Choireallach agus sa script Ghréagach, mar a riarann agus mar a bhainistíonn an eagraíocht neamhbhrabúsach EURid (‘an Chlárlann .eu’ anseo feasta) ar bhonn Conradh maidir le Lamháltas Seirbhíse leis an gCoimisiún Eorpach. De bhun Airteagal 8 de Rialachán (CE) Uimh. 733/2002 an 22 Aibreán 2002 maidir le cur chun feidhme an Fhearainn Barrleibhéil .eu, éilítear ar an gCoimisiún tuarascáil faoi chur chun feidhme, feidhmiú agus éifeachtacht an fhearainn .eu a chur faoi bhráid Pharlaimint na hEorpa agus na Comhairle gach 2 bhliain. Cuimsítear an tréimhse ón 1 Aibreán 2019 go dtí an 31 Márta 2021 (‘an tréimhse a chumhdaítear’ ina dhiaidh seo) sa tuarascáil seo. 2.Achoimre Feidhmiúcháin Bhí 3.7 milliún ainm fearainn .eu cláraithe i mí Aibreáin 2021, rud a fhágann gurb é an fearann .eu an t‑ochtú fearann ccTLD is mó ar domhan. I gcomhréir leis an margadh domhanda agus Eorpach maidir le hainmneacha fearainn, tháinig cothromú ar an bhfás ar .eu. Cúitíodh an fás diúltach de bharr sáithiú agus comhdhlúthú leanúnach ar an margadh ainmneacha fearainn agus de bharr an tionchar a bhí ag tarraingt siar na Ríochta Aontaithe as an Aontas leis an méadú ar an éileamh ar ainmneacha fearainn i rith phaindéim COVID‑19, arbh é eagraíochtaí agus cuideachtaí ag aistriú chuig láithreacht ar líne ba chúis leis. I rith na tréimhse a chumhdaítear, cheadaigh an Chlárlann .eu do shaoránaigh den Aontas Eorpach ainm fearainn .eu a chlárú go neamhspleách óna n‑áit chónaithe. Mhéadaigh sí an éagsúlacht teangacha agus ilteangachas pobail san Eoraip ar fud an fhearainn .eu trí bhíthin .ευ, a sheoladh, rud a léirigh tabhairt chun críche na n‑iarrachtaí chun tacú le scripteanna neamh-Laidineacha sa TLD .eu. Lean an Chlárlann .eu de bheith ag obair ar thimpeallacht .eu iontaofa trí bhíthin an Córas Réamhrabhaidh um Chosc ar Mhí‑úsáid (APEWS), an tionscadal Bíodh Aithne Agat ar do Chustaiméirí (KYC) , agus an tseirbhís glasála do chláraitheoirí, a sheoladh in 2020. Rinne sí seiceálacha córasacha ar chlárúcháin ainmneacha fearainn a bhain le COVID‑19 i rith na paindéime. Neartaíodh comhpháirtíochtaí le húdaráis fhorfheidhmiú an dlí agus le húdaráis phoiblí eile ar leibhéal náisiúnta agus Eorpach sa chomhrac in aghaidh ghníomhaíochtaí neamhdhleathacha a bhaineann le hainmneacha fearainn .eu. In 2021, sheol an Chlárlann .eu agus Oifig Maoine Intleachtúla an Aontais Eorpaigh (EUIPO) Comhphlean Gníomhaíochta chun dul i ngleic le clárúcháin ainmneacha fearainn mí‑úsáideacha agus amhantracha. Tríd is tríd, choinnigh an Chlárlann .eu bonneagar an‑sheasmhach agus láidir ar bun, rud a d’áirithigh fáil 100 % ar an bhfearann .eu, lenar áiríodh i rith an ionsaithe Diúltú Seirbhíse Dáilte (DDoS)a rinneadh ar ardáin agus ar sheirbhísí na Clárlainne .eu in earrach 2020. 3.Creat dlíthiúil .eu Rialaítear an Fearann Barrleibhéil arb é .eu le Rialachán 733/2002 ó Pharlaimint na hEorpa agus ón gComhairle an 22 Aibreán 2002 maidir leis an bhFearann Barrleibhéil arb é .eu a chur chun feidhme agus le Rialachán (CE) Uimh. 874/2004 ina leagtar síos na rialacha um beartas poiblí a bhaineann le cur chun feidhme agus feidhmeanna an fhearainn barrleibhéil .eu agus na prionsabail lena rialaítear clárúchán. An 18 Aibreán 2019, tháinig Rialachán (CE) Uimh. 2019/517 ó Pharlaimint na hEorpa agus ón gComhairle an 19 Márta 2019, maidir leis an bhfearann barrleibhéil arb é .eu a chur chun feidhme, i bhfeidhm. Beidh feidhm ag an rialachán ón 13 Deireadh Fómhair 2022 agus comhlánaítear é le Rialachán Tarmligthe (AE) 2020/1083 ón gCoimisiún agus le Rialachán Tarmligthe (AE) Rialachán (AE) 2020/857ón gCoimisiún.

4.An Chlárlann .eu 4.1.EURid Is í an Chlárlann Eorpach um Fhearainn Idirlín (EURid) oibreoir Chlárlann .eu, agus is í atá freagrach as an an bhfearainn arb é .eu a eagrú, a riar agus a bhainistiú agus as a mhalartaí i scripteanna eile. Dhámh an Coimisiún an chéad chonradh maidir le lamháltas seirbhíse ar EURid in 2004 agus an dara conradh in 2014, conradh ar cuireadh síneadh go dtí an 12 Deireadh Fómhair 2022 leis ina dhiaidh sin. Is comhlachas gan chuspóir brabúsach é EURid a bunaíodh faoi dhlí na Beilge, a bhfuil a cheannoifig aige in Diegem. Is é misean sainráite EURid ‘spás iontaofa .eu a chruthú don úsáideoir deiridh ar bhealach inbhuanaithe trí bhíthin oibríocht den scoth agus cáilíocht seirbhíse thar barr a thairiscint dá chláraitheoirí creidiúnaithe’. Tá dhá chomhalta bunaidh ag EURid, DNS na Beilge (an chlárlann .be) agus Istituto di Informatica e Telematica (an clárlann .it), chomh maith le naoi gcomhalta eile agus Bord Straitéiseach ar a bhfuil 13 ionadaí. Ag deireadh na tréimhse a chuimsítear, bhí 56 fhostaí ag EURid. Bhuaigh EURid an gradam Clárlann CENTR na Bliana in 2019. 4.2.Torthaí airgeadais Sa tréimhse a chuimsítear leis an tuarascáil seo, bhí staid airgeadais na Clárlainne .eu inchomparáide leis na blianta roimhe. € 12.5 mhilliún agus € 11.6 mhilliún faoi seach a bhí sa lánioncam agus sna costais don bhliain chuntasaíochta 2019, agus € 12.3 mhilliún agus € 11.0 milliún. faoi seach don bhliain chuntasaíochta 2020. Bhain an cúlchiste € 6 mhilliún amach ag deireadh 2020. I ndiaidh na cuntais agus an cúlchiste a fhormheas, ba é € 533,775 don bhliain chuntasaíochta 2019 agus € 2,119,017 do 2020 an barrachas a aistríodh chuig buiséad an Aontais Eorpaigh faoi théarmaí an Chonartha maidir le Lamháltas Seirbhíse. Bhí an barrachas a aistríodh don bhliain chuntasaíochta 2020 cuid mhaith níos airde mar gheall ar laghdú ar chostais agus ar an gcúlchiste. 4.3.Comhlíontacht chonarthach Déanann an Coimisiún mionscrúdú ar staid airgeadais agus ar chomhlíontacht chonarthach na Clárlainne .eu agus feidhmíonn sé a ról maoirseachta trí bhíthin athbhreithniú a dhéanamh ar na cuntais iniúchta bhliantúla, ar na tuarascálacha airgeadais leathbhliantúla agus bliantúla, ar na tograí buiséid, agus ar na pleananna straitéiseacha agus oibríochta de chuid Chlárlann .eu. Pléitear cúrsaí airgeadais, oibríochta agus eile ag cruinnithe leathbhliantúla agus ag cruinnithe ad hoc. I ndiaidh iniúchadh ad hoc in 2018 ar ghnéithe riaracháin agus airgeadais de bhainistiú .eu, chuir an Chlárlann .eu na moltaí go léir i bhfeidhm sa tréimhse a chuimsítear sa tuarascáil seo, moltaí a bhí ceaptha chun feabhas a chur ar bheartais agus ar rialacha na Clárlainne maidir le soláthar, easpa coinbhleachtaí leasa, bainistiú airgeadais agus saincheisteanna eile. Ó 2019 i leith, tá déanann iniúchóirí seachtracha a roghnaigh an Chlárlann .eu i ndiaidh soláthair oscailte measúnú ar ghníomhaíochtaí na Clárlainne ar bhonn bliantúil. Sna hiniúchtaí a rinneadh in 2019 agus 2020, aithníodh stóinseacht agus iomarcaíocht bhonneagar teicniúil na Clárlainne .eu, agus rinne an Chlárlann bearta leantacha maidir le moltaí na n‑iniúchóirí trí bhíthin ábhartha beartais agus nósanna imeachta ábhartha a mhínghlanadh. 4.4.Roghnú na chéad Clárlainne .eu eile An 1 Márta 2021, sheol an Coimisiún Eorpach an glao maidir leis an gcéad Chlárlann eile den Fhearann Barrleibhéil arb é .eua roghnú, i gcomhréir le Rialachán (AE) 2019/517 agus Rialachán Tarmligthe (AE) 2020/1083 ón gCoimisiún, agus mar thoradh air sin ainmníodh EURid mar an chéad Chlárlann .eu eile don tréimhse 2022-2027 an 25 Deireadh Fómhair 2021. 5.An fearann .eu 5.1.Treochtaí ginearálta Bhí 3.7 milliún ainm fearainn .eu cláraithe faoi dheireadh na chéad ráithe 2021, rangaíodh an fearann .eu mar an dara fearann TLD ba mhó déag, mar an ochtú fearann ccTLD ba mhó ar domhan agus mar an séú comhalta ba mhó de chuid CENTR (féach fíor 1). Fíor 1: Na 10 gcomhalta ccTLD is mó de chuid CENTR faoi dheireadh R1 2021

I rith na tréimhse a chuimsítear, cúitíodh an fás diúltach de bharr sáithiú agus comhdhlúthú leanúnach ar an margadh ainmneacha fearainn agus de bharr an tionchar a bhí ag tarraingt siar na Ríochta Aontaithe as an Aontas leis an méadú ar an éileamh ar ainmneacha fearainn i rith phaindéim COVID‑19. Mar thoradh air sin, bhí fás diúltach -2% ag an bpunann .eu in 2019 ach tháinig sí chuici féin in 2020 le fás dearfach 2.2 %, fás a bhí inchomparáide leis an margadh domhanda agus Eorpach maidir le hainmneacha fearainn. Tríd is tríd, choinnigh an Chlárlann .eu fás beagán dearfach ar bun sa tréimhse a chuimsítear sa tuarascáil seo (féach fíor 2). Fíor 2: clárúcháin .eu in aghaidh na ráithe go dtí deireadh R1 2021 (Foinse EURid) As na tíortha ar fad san Aontas, bhí an sciar is mó clárúchán .eu ag an nGearmáin ag deireadh na chéad ráithe de 2021 (féach fíor 3). Sa tréimhse a chuimsítear, ba iad an Phortaingéil (124.2 %), Éire (78.7 %) agus an Laitvia (33.3 %) na trí thír inar tharla an fás ab airde. Fíor 3: Na deich dtír san Aontas ina raibh an líon ab airde clárúchán .eu ag deireadh R1 2021 (Foinse EURid) 5.2.An tionchar a bhí ag paindéim COVID‑19 D’ainneoin éifeacht shuaiteach na paindéime, choinnigh an Chlárlann .eu an leibhéal céanna seirbhíse ar bun agus ní raibh éifeacht aici ar an bhfearann .eu. Fo‑iarsma ón bpaindéim ab ea an t‑éileamh níos airde ar an margadh ainmneacha fearainn mar thoradh ar eagraíochtaí agus cuideachtaí ag aistriú go dtí láithreacht ar líne. Mar sin féin, tháinig ardú ar ghníomhaíochtaí ar líne a bhí mailíseach nó coiriúil ar bhealach eile i rith na paindéime. D'fhonn an fearann .eu a chosaint ar chlárúcháin mí‑úsáideacha nó mailíseacha a raibh nasc acu le COVID‑19, chomhaontaigh an Coimisiún Eorpach agus an Chlárlann .eu bearta fíoraithe breise a thabhairt isteach d’ainmneacha fearainn a bhí ann cheana féin agus d’ainmneacha fearainn nua‑chláraithe in aghaidh sraith eochairfhocal a bhain le COVID‑19 amhail ‘coróin’ nó ‘vacsaín’ agus iad aistrithe go gach teanga de chuid an Aontais. Rinneadh beagnach 9000 seiceáil ó mhí Aibreáin 2020 go dtí deireadh R1 2021, agus cuireadh níos mó ná 6500 ainm fearainn ar fionraí dá bharr. 5.3.An tionchar a bhí ag tarraingt na Ríochta Aontaithe amach as an Aontas Eorpach Ón 1 Eanáir 2021 ar aghaidh, ní raibh cónaitheoirí ná gnóthais agus eagraíochtaí a bhí curtha ar bun sa Ríocht Aontaithe incháilithe a thuilleadh ainm fearainn .eu a bheith acu. In 2019 agus 2020, chuir an Coimisiún agus an Chlárlann .eu cláraithe agus a gcláraitheoirí ar an eolas go tráthrialta go raibh siad chun a n‑incháilitheacht a chailleadh go luath. An 1 Eanáir 2021, chuir an Chlárlann .eu na hainmneacha fearann a bhí fós ann sa Ríocht Aontaithe ar fionraí, rud a chuir stop leis na hainmneacha fearainn duine a threorú chuig suíomh gréasáin nó tacú le seirbhísí ríomhphoist. Bhí tionchar substaintiúil ag tarraingt na Ríochta Aontaithe amach as an Aontas Eorpach ar an bhfearann .eu. Ó líon tosaigh d’ainm fearainn a cláraíodh sa Ríocht Aontaithe (2018), is é sin 240,000, tháinig laghdú ar an bhfigiúr sin go dtí 190,000 ag deireadh R1 2019, agus cuireadh gach ainm fearainn a bhí fanta ann (81,000) ar fionraí an 1 Eanáir 2021. 5.4.Caidreamh le cláraitheoirí Lean an Chlárlann .eu dá caidreamh le cláraitheoirí a neartú agus a fheabhsú, ar dhaoine iad a bhfuil ról lárnach acu maidir le margaíocht a dhéanamh ar na hainmneacha fearainn .eu agus idirghníomhú le cláraithe aonair. Léiríodh leis an suirbhé maidir le sástacht cláraitheoirí a rinneadh in 2019 go bhfuil 97 % de na cláraitheoirí sásta ar an iomlán leis an gClárlann .eu. Ag deireadh na chéad ráithe 2021, bhí 718 gcláraitheoir creidiúnaithe ann; líon a d’fhan réasúnta cobhsaí le blianta beaga anuas. Cúitíodh an laghdú ar an líon cláraitheoirí mar gheall ar chomhbhailiú méadaithe san earnáil seo le méadú ar an líon cláraitheoirí creidiúnaithe nua i ndiaidh gníomhartha for‑rochtana ag an gClárlann .eu. Lean an Chlárlann .eu de bhrath ar chomhairle óna Bord Comhairleach Cláraitheoirí, a sholáthair ionchur maidir le cúrsaí beartais agus tionscnaimh chun tacú leis an .eu. 5.5.Margaíocht agus cumarsáid I gcomhréir lena sainordú chun cuidiú le féiniúlacht an Aontais a fheabhsú luachanna an Aontais a chur chun cinn ar líne agus chun an .eu a bhunú mar bhranda atá nasctha go follasach leis an Aontas Eorpach, thug an Chlárlann .eu faoi na gníomhaíochtaí margaíochta agus cumarsáide a leanas:

–Plean Gníomhaíochta a seoladh in 2020 chun tacú le FBManna borradh a chur faoina láithreacht ar líne, i gcomhar le FundingBox, an Líonra Fiontar Eorpach (EEN), EUIPO agus an Comhlachas Eorpach um Ghnóthais Cheardaíochta agus um Ghnóthais Bheaga agus Mheánmhéide. –Dhá fheachtas feasachta sa bhliain le trust.eurid.eu mar leathanach lamairne áit a bhféadfaidh úsáideoir deiridh teacht ar fhaisnéis faoi ainmneacha fearainn .eu a chlárú agus na gnéithe slándála agus brandála a bhaineann go sainiúil leis an táirge .eu. –An chomhpháirtíocht le cláraitheoirí creidiúnaithe .eu trí bhíthin Chlár Margaíochta Cómhaoinithe na Clárlainne .eu, trína bhfaigheann cláraitheoirí aisíocaíochtaí suas le 100 % de chostais gníomhartha promóisin le haghaidh ainmneacha fearainn .eu. Sa tréimhse a chuimsítear, chómhaoinigh an Clár 134 fheachtas. –Leanadh leis an Scéim Laghdaithe do chláraitheoirí, lenar tairgeadh laghdú ar an táille le haghaidh clárúchán nua do chláraitheoirí. Faoi dheireadh 2020, bhí 330 cláraitheoir liostaithe leis an Scéim Laghdaithe, líon arbh ionann é agus 98 % de na clárúcháin nua .eu ar fad. –Leanadh leis na Gradaim Ghréasáin bhliantúla lena dtugtar aitheantas don nuálaíocht agus don fheabhas i measc úsáideoirí ainmneacha fearainn .eu. –Rannpháirtíocht in Codeweek agus forbairt an chomórtais ealaíne, SAFEonLINE Art Competition, arbh aidhm leo gníomhaíochtaí oideachais agus feasachta na Clárlainne .eu i réimse na slándála ar líne a chomhlánú le dearcadh uathúil cruthaitheach. –Bainistiú struchtúrtha ar láithreacht Chlárlann .eu ar na meáin shóisialta, go háirithe trína cuntas Twitter agus a cainéal YouTube, a fuair os cionn 3 mhilliún amharc in 2020. 5.6.An t‑ilteangachas Tá an Chlárlann .eu fós chun tosaigh i ndáil le héagsúlacht teangacha agus ilteangachas pobail san Eoraip agus cuireann sí ceann de na spásanna IDN (Ainm Fearainn Idirnáisiúnaithe) is mó ar domhan ar fáil. Ag deireadh na chéad ráithe 2021, bhí os cionn 42,000 IDN cláraithe, agus bhí 1,300 agus 2,700 ainm fearainn faoi seach cláraithe faoi .ею, coibhéis .eu sa script Choireallach agus .ευ, coibhéis .eu sa script Ghréagach (féach fíor 4). Ba léiriú é seoladh na hiarmhíre .ευ an 14 Samhain 2019 ar thabhairt chun críche rathúil phróiseas fada de chuid ICANN chun an dá iarmhír .eu i scripteanna neamh‑Laidineacha a fhormheas. I gcomhréir le dea‑chleachtais thionscail chun mearbhall de bharr cosúlacht idir .ευ agus TLDanna eile a sheachaint, sheol an Chlárlann .eu idirthréimhse go comhthreomhar chun gach ainm fearainn a bhí ann cheana sa script Ghréagach a aistriú chuig an iarmhír nua .ευ, atá le tabhairt chun críche an 13 Samhain 2022. Fíor 4: Clárúcháin IDN go dtí deireadh R1 2021 (foinse: EURid) 6.Iontaoibh agus slándáil 6.1.Cobhsaíocht, slándáil, agus leanúnachas gnó Rinne an Chlárlann .eu soláthar d’fháil 100 % ar na fearainn .eu, .ею agus .ευ i rith na tréimhse a chuimsítear sa tuarascáil seo, go phríomha mar gheall ar bhonneagar DNS atá ardcháilíochta, dáilte, iomarcach agus cothrom le dáta. Tá dhá fhreastalaí ainmneacha údarásacha in úsáid in Amstardam agus i Liúibleána, le tacaíocht ó thrí sholáthraí seirbhíse sheachtracha Anycast chun críche iomarcaíochta agus athléimneachta. Tugtar tacaíocht do phróisis riaracháin na Clárlainne trí bhonneagar teicniúil iomarcach in Amstardam agus in Ard‑Diúcacht Lucsamburg. I R4 2019, tháinig BIPT, comhlacht rialála feidearálach na Beilge atá freagrach as an margadh ríomhchumarsáide sa Bheilg a rialáil, ar an gconclúid gur Oibreoir Seirbhísí Bunriachtanacha (OES) í an Chlárlann .eu de réir na Treorach NIS, arna trasuí i ndlí na Beilge. Le spleáchas na Clárlainne .eu roimhe seo ar ISO agus lena deimhnithe i ndáil le cibearshlándáil, bhí an bhunobair déanta cheana féin le go bhféadfadh sí a hoibleagáidí dlíthiúla nua faoi NIS a chomhlíonadh. Rinneadh dian‑ionsaí Diúltú Seirbhíse Dáilte (DDoS) ar an gClárlann .eu in earrach 2020, a díríodh ar a hardáin agus ar a suíomhanna gréasáin. Cé is moite d’eatraimh ama ghearra, bhí an tseirbhís chlárúcháin agus an tseirbhís cuardaigh Whois ar fáil i gcónaí a bhuíochas leis an gcomhar idir an Chlárlann .eu agus a comhpháirtithe nascachta, agus d’éirigh leo stad a chur le trácht mailíseach ar theorainneacha an líonra. Ní raibh aon éifeacht ag an ionsaí sin ar an bhfearann .eu é féin. 6.2.Gnéithe slándála le haghaidh ainmneacha fearainn .eu Ag deireadh R1 2021, bhí os cionn 577,000 ainm fearainn .eu DNSSEC sínithe, líon arbh ionann é agus beagnach 16 % den phunann uile .eu. Tá ardú de réir a chéile ag teacht ar an gcéatadán a bhuíochas le meascán de lascainí ar tháillí agus seimineáir ghréasáin le haghaidh cláraitheoirí chun feasacht faoi thábhacht DNSSEC a ardú. Tugadh isteach an tseirbhís glasála do chláraitheoirí in 2020 freisin, ar céim chosanta bhreise í chun athruithe ar úinéireacht ainmneacha fearainn .eu a tharlódh trí thimpiste, gan údarú nó go mailíseach, a chosc.

6.3.Cáilíocht sonraí agus cosc ar chlárúcháin mhí‑úsáideacha Is fíor‑riachtanach é sonraí clárúcháin atá cruinn, iomlán agus cothrom le dáta a choinneáil ar bun chun slándáil, sábháilteacht agus cobhsaíocht an fhearainn .eu a cothabháil. Dá bhrí sin, lean an Chlárlann .eu dá hiarrachtaí chun feabhas a chur ar cháilíocht a cuid sonraí clárúcháin trí bhíthin an tionscadail Cáilíochta WHOIS, agus cuireadh 27,000 ainm fearainn ar fionraí sa tréimhse a chuimsítear sa tuarascáil dá bharr. Chun éifeacht na mbeart a rinneadh a uasmhéadú, bhain an Chlárlann .eu úsáid as próisis uathoibrithe, nuair ab fhéidir, chun luas a chur faoi na próisis seiceála sonraí, agus as modhanna a bhí áisiúil don chláraitheoir agus don chláraí chun laghdú a chur ar na bacainní ar a húsáid. Seoladh an Córas um Chosc ar Mhí‑úsáid agus um Réamhrabhaidh (APEWS) sa dara leath de 2020, chun meastóireacht a dhéanamh ar phatrúin chlárúcháin ainmneacha fearainn bunaithe ar mhodheolaíocht nuálach meaisínfhoghlama a forbraíodh i gcomhar le hOllscoil Lováin. Tuarann APEWS cibé an bhféadfaí nó nach bhféadfaí ainm fearainn a úsáid ar bhealach mí‑úsáideach, a mbeadh mar thoradh air moill ar chlárúcháin a rabhthas in amhras fúthu a tharmligean agus tús a chur le nós imeachta fíoraithe, a d’éileodh ar shealbhóirí ainmneacha fearainn a sonraí clárúcháin a dheimhniú, agus ina dhiaidh sin athbhreithniú láimhe a ndéanfaí an t‑ainm fearainn a tharmligean nó a chur ar fionraí dá bharr. Sa tréimhse a chuimsítear sa tuarascáil seo, seiceáladh 11,000 clárúchán trí chóras APEWS. Tugann a phiaraí sa tionscal aitheantas do APEWS agus bronnadh an gradam ECO 2019 air. I RQ1 2021, seoladh an tionscadal Bíodh Aithne Agat ar do Chustaiméirí (KYC) rud a thugann deis do chláraithe fianaise ar a bhféiniúlacht a chur ar fáil tríd an tairseach EURid, lena n‑áirítear rogha a thabhairt dóibh a eID féin a úsáid. Leis sin, soláthraítear rogha a d’fhéadfadh a bheith cumhachtach, tapa agus áisiúil don úsáideoir chun críocha sainaithinte agus fíordheimhnithe. Leanfaidh an Chlárlann .eu ar aghaidh leis an tionscadal seo a fhorbairt agus cuirfear san áireamh forbairt ar eID Eorpach iontaofa agus slán. 6.4.Comhar sa chomhrac in aghaidh na cibearchoireachta Lean an Chlárlann .eu de chúnamh rialta a sholáthar d’údaráis fhorfheidhmiú an dlí agus le húdaráis ábhartha eile ag cuidiú leo sa chomhrac in aghaidh ghníomhaíochtaí neamhdhleathacha a bhaineann le hainmneacha fearainn .eu. Cuimsíodh leis sin comhar le hAireacht Feidearálach Gnóthaí Eacnamaíocha na Beilge, Custaim na Beilge (Cybersquad) agus Oifig Stiúrthóra Ionchúiseamh Poiblí na Beilge, idirphlé tráthrialta a dhéanamh leis an bhFoireann Phráinnfhreagartha Ríomhaire don Aontas (CERT‑AE), agus comhar le Europol trí bhíthin sonraí staidrimh agus treochtaí a mhalartú, tionscadail chomhpháirteacha atá ceaptha dul i ngleic le cibearchoireacht a reáchtáil, agus ceardlanna comhpháirteacha a thionól. D’oibrigh an Chlárlann .eu i gcomhar le comhlachais thionscail agus le heagraíochtaí eile freisin a bhfuil baint acu sa chomhrac in aghaidh chlárúchán mí‑úsáideach. Sampla is ea an chomhpháirtíocht a shínigh an Chlárlann .eu i R1 2021 leis an Ordghrúpa Cibearchoireachta Domhanda, comhlacht neamhbhrabúsach a chruthaíonn cláir, comhpháirtíochtaí agus uirlisí chun rannchuidiú le timpeallacht idirlín níos sábháilte agus níos iontaofa . 6.5.Cearta Maoine Intleachtúla (‘IP’) a Chosaint Lean an Chlárlann .eu dá comhar fiúntach le EUIPO chun fógra a thabhairt do shealbhóirí trádmharcanna nuair a chláraítear ainm fearainn .eu atá díreach mar an gcéanna le trádmharc atá cláraithe san Aontas. In 2020, ghéaraigh an dá eagraíocht a gcomhar chun tacú le hiarratasóirí ar thrádmharcanna agus ar ainmneacha fearainn agus le húinéirí trádmharcanna agus ainmneacha fearainn, go háirithe FBManna. I mí Iúil 2021, seoladh Plean Gníomhaíochta comhpháirteach i ndiaidh moladh sa Tuarascáil CE maidir le comhar idir an Chlárlann .eu agus EUIPO agus le gníomhaireachtaí eile an Aontais d’fhonn dul i ngleic le clárúcháin ainmneacha fearainn mí‑úsáideacha . Soláthraíonn an Réiteach Malartach Díospóide (ADR) .eu an deis gearán a chur isteach ar líne in aon cheann de theangacha oifigiúla an Aontais trí bhíthin an dá sholáthraí ADR, Lárionad Eadrána agus Idirghabhála Síochána WIPO agus Cúirt the Cúirt Eadrána na Seice (CAC). Sa tréimhse a chuimsítear sa tuarascáil, leanadh den lascaine ar an mbuntáille nós imeachta ADR .eu.. Rinneadh 170 gearán agus réitíodh 131 díospóid; 87 ag CAC agus 44 ag WIPO. 7.Rannpháirteachas pobal agus idirnáisiúnta I rith na tréimhse tuairiscithe, lean an Chlárlann .eu de bheith rannpháirteach le pobal idirnáisiúnta an idirlín, go háirithe trí na gníomhartha agus na ngníomhaíochtaí seo a leanas: –Mar rannpháirtí gníomhach i gcruinnithe ICANN, bhí an Chlárlann .eu ina cathaoirleach ar an gCoiste Straitéiseach agus Oibriúcháin ccNSO ó 2015, agus é mar aidhm aici comhairle agus ionchur a sholáthar do ICANN maidir leis na Pleananna Straitéiseacha agus Oibríochtúla bliantúla agus fadtéarmacha. –Chuir an Chlárlann .eu a saineolas ar fáil chun Leabhar Beartaíochta um Athshlánú ó Thubaiste agus Leanúnachas Gnó a fhorbairt d’oibreoirí beaga ccTLD laistigh de ICANN. Cuireadh fáilte roimh an obair sin, go háirithe mar gheall nach bhfuil ach acmhainní teoranta ag clárlanna beaga chun pleananna den sórt sin a fhorbairt. –Sheol an Chlárlann .eu an Chomhghuaillíocht Dhinimiciúil maidir le Sonraí agus Iontaoibh i mí an Mheithimh 2020 laistigh den IGF . Tá sé mar aidhm leis an gComhghuaillíocht idirghabhálacha réamhghníomhacha agus féinrialúchán éifeachtach an tionscail a spreagadh, chun caighdeáin na cáilíochta sonraí a ardú, chun dul i ngleic le sonraí laga agus bréagaisnéis, agus chun iontaoibh an phobail as an Idirlíon a mhéadú. In 2020, díríodh ar fhreagairtí an tionscail ar ghéarchéim an choróinvíris. –D’oibrigh an Chlárlann .eu i gcomhar le UNESCO, leis gclárlann ccTLD .ru agus leis na heagraíochtaí clárlainne réigiúnacha trí bhíthin meitheal Inghlacthacht Uilíoch ICANN chun ilteangachas pobail ar líne a chur chun cinn agus tacú leis, agus ba í an Tuarascáil Domhanda IDN bhliantúil a bhí mar thoradh na hoibre sin. –Lean an Chlárlann .eu leis an Acadamh .eu trínar sholáthair saineolaithe na Clárlainne .eu seisiúin oiliúna agus cúrsaí ar ábhair na clárlainne, Bainistíocht an Idirlín agus ábhair chibearslándála do phiaraí sa tionscal, d’ionadaithe rialtais agus in ollscoileanna éagsúla san Eoraip. –Thug an Chlárlann .eu tacaíocht do sheisiúin EuroDIG agus d’Fhóram um Rialachas Idirlín na hÓige ag rannchuidiú lena chainéal teilifíse a athchóiriú. –In 2020, bunaíodh Coiste na hÓige , comhlacht comhairleach a thugann comhairle agus peirspictíocht daoine óga ar chur chuige na Clárlainne .eu ar Bhainistíocht an Idirlín, chomh maith le comhairle ar a thionscnaimh agus ar a bheartais féin.